*Tämä artikkeli käsittelee urheilutoimittajaa. Muista samannimisiä henkilöitä on täsmennyssivulla.*
Tapio Suominen
**Tapio "Tapsa" Suominen** (s. 20. helmikuuta 1964 Turku) on suomalainen urheilutoimittaja, joka työskenteli Yleisradion Yle Urheilussa vuosina 1988–2018.

Ura
---

Suominen kävi koulunsa Raisiossa. 1980-luvulla hän aloitti opinnot Jyväskylän yliopiston liikuntatieteellisessä tiedekunnassa. Suominen työskenteli opiskelunsa ohessa paikallisradiossa ja -televisiossa. Hän haki Yleisradioon aluksi kesätöihin ja päätyi tätä tietä nykyiseen ammattiinsa.

Suominen on selostanut muun muassa jalkapalloa, koripalloa ja taitoluistelua. Yleisurheilun MM-kisoissa Osakassa 2007, Pekingin olympialaisissa 2008 ja Yleisurheilun MM-kisoissa Berliinissä 2009 Suominen selosti yleisurheilua yhdessä Antero Mertarannan kanssa. Hän selosti myös vuoden 2006 jalkapallon MM-kilpailujen loppuottelun. Suominen on tehnyt myös usein urheilun tapahtumapaikkojen reunalla urheilijoiden haastatteluja ja toiminut arvokisojen yhteydessä kisastudion juontajana. Suominen selosti vuodesta 2015 lähtien myös hiihtoa yli 15 vuoden tauon jälkeen. Hän selosti hiihdon MM-kilpailuissa 2015 yhdessä asiantuntijakommentaattori Virpi Sarasvuon kanssa. Suominen selosti Ylen golflähetykset Rion olympialaisissa. Vuonna 2017 hän palasi Ylen yleisurheiluselostajaksi aisaparinaan Jussi Eskola.

Tapio Suominen yleisurheilun EM-kilpailuissa Budapestissa 1998.
Suominen selosti myös Formula 1 -osakilpailuja Ylellä vuonna 1993, kun Yleisradio vielä vuorotteli F1-lähetyksistä yhdessä MTV3:n kanssa. Kommentaattorina hänen kanssaan toimi Mika Sohlberg. Hän on kirjoittanut *Tapsan takahuone* -blogia Yleisradion urheilusivustolla Vancouverin olympialaisista lähtien. Blogitekstit on julkaistu myös kirjana *Tapsan takahuoneessa*. Marraskuussa 2008 Suominen palkittiin Suomen Olympiakomitean ansiomitalilla.

Suominen juonsi vuonna 2008 Yle TV1:llä esitettyä tietokilpailua *Kuudes aisti*.

Innokkaana twiittajana tunnettu Suominen aiheutti kohun twiitattuaan 17. marraskuuta 2013 alatyylisenä pidetyn viestin taitoluistelija Kiira Korvesta. Hän kommentoi asiaa seuraavasti: "Tietysti olen pahoillani siitä, että olen pahoittanut ihmisten mielen ja kenties Kiirankin mielen. Joskin uskon, että Kiira, joka on aikuinen ihminen, osaa suhteuttaa asian. Kun twiittaan saarnamies Suomisena vähän erilaisista asioista, ihmiset pettyvät, kun en täytäkään heidän odotuksiaan ja ole sellainen, mitä he kuvittelivat minun olevan."

Vuoden 2013 lopulla Suominen aloitti stand up -komiikkauransa, jonka hän kuitenkin lopetti vuoden lopussa Ylen johdon kanssa käytyjen keskustelujen jälkeen.

Suomisen piti selostaa vuoden 2018 Pyongchangin talviolympialaisten hiihtoa, mutta hän jäi marraskuussa 2017 sairauslomalle.

Suominen sai potkut Yleltä helmikuussa 2018, työskenneltyään Ylessä lähes 30 vuotta. Potkuja edelsi tilanne, jossa Suominen oli esiintynyt alasti Instagram-videolla. Toinen syy potkuihin oli se, että Urheiluruutu-juontonsa jälkeen 15. helmikuuta 2018 Suominen oli jäänyt jostain syystä norkoilemaan yöksi Ylen tiloihin. Kun vartija oli tullut poistamaan Suomista pysäköintihallista, Suominen oli pahoinpidellyt vartijan. Tapahtuman johdosta kesäkuussa 2019 Helsingin käräjäoikeus tuomitsi Suomisen maksamaan alentuneesti syyntakeisena tehdyistä pahoinpitelystä ja laittomasta uhkauksesta 30 päiväsakkoa, mikä tarkoitti hänen tuloillaan 1 350 euroa. Lisäksi hän joutui maksamaan vartijalle 400 euroa vahingonkorvauksia. Syyttäjä oli vaatinut Suomiselle 60 päiväsakkoa. Suominen tuomittiin alentuneesti syyntakeisena, sillä lääkärintodistuksen mukaan hän kärsi tapahtuma-aikaan kaksisuuntaisen mielialahäiriön maniavaiheesta. Hän edusti käräjäoikeuden istunnossa itseään eikä käyttänyt asianajajaa.

Suomisesta ilmestyi syyskuussa 2019 Otavan kustantama elämäkertakirja *Urheiluhullu. Stadioneilta suljetulle osastolle,* jonka on kirjoittanut Lasse Lindqvist.

Tätä nykyä Suominen selostaa Nelosen kanavilla koripalloa: sekä Ura Basketin kotimaisia että NBA:n koripallo-otteluita. Hän selosti urallaan ensimmäistä kertaa lentopalloa 28. syyskuuta 2021. Ruudun lähetyksessä hän kertoi, että lentopallo on hänelle 31. laji, jota hän on selostanut.

Yksityiselämä
-------------

Suomisella on tytär aiemmasta avioliitostaan, josta erosi vuonna 2012. Vuosina 2012–2013 Suominen tapaili laulaja Charlotte Keroa (oikealta nimeltään Ann Wickström). He kihlautuivat keväällä 2013, mutta erosivat saman vuoden joulukuussa.

Vuonna 2013 Suominen joutui pitkälle sairauslomalle. Hänellä todettiin kaksisuuntainen mielialahäiriö. Maaliskuussa 2017 Suominen kertoi käyneensä tuolloin lähellä itsemurhaa. Sittemmin hän on jäänyt työkyvyttömyyseläkkeelle.

Suominen on tuomittu Kanta-Hämeen käräjäoikeudessa rattijuopumuksesta päiväsakkoihin vuosina 2017 ja 2018.  Jälkimmäisessä yhteydessä hän myönsi olevansa alkoholisti. Hän jäi kiinni rattijuopumuksesta jälleen kesällä 2021 kahden päivän sisällä kahdesti. Ensimmäisenä päivänä oli promilleja 1,47 ja toisena 2,28. Suominen tuomittiin lokakuussa 2021 Kanta-Hämeen käräjäoikeudessa näistä teoista viiden kuukauden vankeuteen. Vankeusrangaistuksen sijaan hän voi suorittaa tuomionsa 150 tunnin yhdyskuntapalveluna.

Lähteet
-------

1. ↑  Suominen, Tapio: Hevosmiesten juttuja *Yle Urheilu*.  19.2.2010. Viitattu 14.5.2011.
2. ↑   (Arkistoitu – Internet Archive)
3. ↑  Kuudennen aistin juontaja *Yle.fi*. Viitattu 14.5.2011.
4. ↑  "Meni yli" – Tapio Suomista alkoi kaduttaa *is.fi*.  21.11.2013. Viitattu 25.7.2017.
5. ↑  Tapio Suominen pahoittelee: "Uskon, että Kiira osaa suhteuttaa asian" *iltalehti.fi*.  18.11.2013.  Arkistoitu 7.8.2017. Viitattu 25.12.2017.
6. ↑  Urheilutoimittaja Tapio Suominen ryhtyy stand up -koomikoksi *helsinginuutiset.fi*.  27.11.2013.  Arkistoitu 22.2.2018. Viitattu 25.7.2017.
7. ↑  Tapio Suominen lopettaa stand up -uransa - tässä syy *iltalehti.fi*.  30.12.2013.  Arkistoitu 22.2.2018. Viitattu 25.7.2017.
8. ↑  Tapio Suominen jäi sairauslomalle – ei selosta olympialaisissa *Ilta-Sanomat*.  13.11.2017. Viitattu 13.11.2017.
9. ↑  Yle vahvistaa: Tapio Suominen sai potkut *is.fi*.  21.2.2018.
10. ↑  Johtiko tämä Tapio Suomisen sokkipotkuihin Yleltä? Toikkaroi alasti somevideolla ja hämmensi *seiska.fi*.  21.2.2018. Viitattu 30.10.2018.
11. ↑  Tapio Suomisen epäillään pahoinpidelleen vartijaa Ylen tiloissa ennen potkuja – poliisit kutsuttiin toimitukseen keskellä yötä *mtvuutiset.fi*.  20.9.2018. Viitattu 30.10.2018.
12. ↑  Vaalisto, Heidi: Tapio Suominen tuomittiin sakkoihin – sylki, uhkaili ja löi suksipaketilla vartijaa Ylen parkkihallissa *Ilta-Sanomat*.  17.6.2019. Viitattu 1.8.2021.
13. ↑  Karjalainen, Anssi: Tapio Suominen halusi "lyödä kättä päälle" pahoinpitelemänsä vartijan kanssa – käräjäoikeus julkaisi perustelut, miksi urheilutoimittaja ei ollut syyntakeeton *Iltalehti*.  1.7.2019. Viitattu 1.8.2021.
14. ↑  Pekka Holopainen: Tapio Suomiselle syyte vartijan pahoinpitelystä – "Tämä episodi oli irtisanomiseni peruste" *Ilta-Sanomat*.  19.12.2018. Viitattu 19.12.2018.
15. ↑  Tapio Suominen sai uusia tv-töitä – tiedossa poikkeuksellinen jouluaatto *www.iltalehti.fi*. Viitattu 18.12.2020.
16. ↑  Tapio Suominen debytoi lentopalloselostajana *www.lentopallo.info*. Viitattu 29.9.2021.
17. ↑  Rutanen, Anne: Ottelun selostaa Tapio Suominen *Turun Sanomat*.  4.6.2005.  Arkistoitu 21.9.2013. Viitattu 9.8.2013.
18. ↑  Tapio Suomiselle avioero *Iltalehti.fi*.  8.8.2012. Viitattu 19.4.2014.
19. ↑  Tapio Suominen ja Ann-rakas: näin salasuhde paljastui - paparazzivideo! *Seiska.fi*.  7.11.2013. Viitattu 19.4.2014.
20. ↑  Koskinen, Jerri: Tapio Suominen menee naimisiin uuden rakkaansa kanssa *Savonsanomat.fi*.  4.4.2013.  Arkistoitu 20.4.2014. Viitattu 19.4.2014.
21. ↑  Tapio Suominen ja Ann Wikström erosivat *Iltasanomat.fi*.  2.12.2013.  Arkistoitu 18.2.2014. Viitattu 19.4.2014.
22. ↑
23. ↑   (Arkistoitu – Internet Archive)
24. ↑  Tapio Suominen avoimena itsemurha-aikeistaan Ylellä: Olin parvekkeen kaiteella (Arkistoitu – Internet Archive)
25. ↑  Sairauseläkkeen saanut urheilutoimittaja Tapio Suominen, 55, kuulostelee jaksamistaan päivittäin: "Asiat ovat nyt kivasti balanssissa" *www.iltalehti.fi*. Viitattu 10.5.2019.
26. ↑  Tapio Suomiselle sakot rattijuopumuksesta – oikeus ei suostunut suosikkiselostajan pyyntöön *Ilta-Sanomat*.  10.1.2018. Viitattu 10.1.2018.
27. ↑  Tapio Suominen sai tuomion rattijuopumuksesta - selvisi alkolukolla, vetosi vanhan äitinsä auttamiseen *iltalehti.fi*. Viitattu 16.11.2018.
28. ↑  Tapio Suominen kärähti jälleen ratista: "Olen alkoholisti ja tarvitsen apua" *mtvuutiset.fi*.  19.9.2018. Viitattu 30.10.2018.
29. ↑  Suosikkiselostaja Tapio Suominen kärysi jälleen ratista – ajeli lähes 3 promillen humalassa Hattulassa *mtvuutiset.fi*.  12.10.2021. Viitattu 12.10.2021.

Kirjallisuutta
--------------

* *Tapsan takahuoneessa*. Helsinki: Helsinki-Kirjat, 2011. ISBN 978-952-5874-51-8.
* Lindqvist, Lasse: *Urheiluhullu. Stadioneilta suljetulle osastolle*. Helsinki: Otava, 2019. ISBN 978-951-1-34444-5.

Aiheesta muualla
----------------

* Tapio Suominen Twitterissä
* Sitaatteja aiheesta **Tapio Suominen (urheilutoimittaja)** Wikisitaateissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Ritva
* Elonet

 |

 |